Rusia celebrează joi Ziua Victoriei. În această dimineaţă, în Piaţa Roşie din Moscova va avea loc o paradă specială la care vor participa peste 9.000 de militari şi 75 de unităţi ale armatei ruseşti. Evenimentul marchează 79 de ani de când Germania Nazistă a semnat acordul de pace cu Uniunea Sovietică.
La festivitate vor lua parte liderii de stat din Asia Centrală, foste state membre URSS, precum şi preşedintele bielorus Aleksandr Lukaşenko. Potrivit tradiţiei, parada trebuie să aibă loc în mai multe regiuni din ţară, însă unele, precum Crimeea sau Briansk, au decis să anuleze evenimentul pe fondul războiului. În presa de stat rusă, armamentul nuclear este prezentat drept un obiectiv important ce merită văzut neapărat.
Parada este deschisă de detaşamentele care defilează pe jos, inclusiv cadeţi de la academia militară Suvorov şi navală Nahimov, Academia de Muzică a Armatei, cazaci, după care urmează un tanc T-34 din perioada celui de Al Doilea Război Mondial.
Acesta este urmat de vehicule blindate pe roţi Tigr, transportoare blindate BTR-82A şi Bumerang, sisteme de rachete tactice Iskander-M, lansatoare de rachete sol-aer S-400 şi sisteme de rachete balistice intercontinentale mobile Yars, potrivit Monitorului Apărăii.
Parada se încheie cu zborul avioanelor de luptă, inclusiv grupurile acrobatice Russkiye Vityazi (Cavalerii ruşi) cu avioane de luptă Su-30SM şi Strizhi pe avioane MiG-29 şi un grup de şase avioane de atac Su-25 care eliberează fum în culorile drapelului naţional rus.
Parade militare vor fi organizate şi în alte 28 de oraşe ruseşti şi vor implica peste 50.000 de militari şi aproximativ 1.000 de articole de armament şi echipamente militare, potrivit Observator.